एल्गार परिषद मामला : नोएडा में दिल्ली यूनिवर्सिटी के प्रोफेसर के घर पर छापा  
दिल्ली यूनिवर्सिटी के प्रोफेसर हैं हनी बाबू
नोएडा पुलिस भी पुणे पुलिस के साथ पहुंची
पुलिस ने प्रोफेसर बाबू से कई घंटे पूछताछ की
पुलिस आयुक्त शिवाजी पवार ने कहा कि पुणे के विश्राम बाग पुलिस थाने में दर्ज एल्गार परिषद से संबंधित मामले के सिलसिले में प्रोफेसर के घर पर छापा मारा गया. पुलिस ने तलाशी के दौरान प्रोफेसर हनी बाबू के घर से लेपटॉप, हार्ड डिस्क और पेन ड्राइव जब्त की हैं. इस मामले में कोई गिरफ्तारी नहीं की गई.
डीयू के प्रोफ़ेसर हनी बाबू ने आरोप लगाया कि बिना वारंट के आठ से दस पुलिसकर्मी उनके घर में आकर सर्च करने लगे जो उचित नहीं था.  उन्हें आने से पहले सर्च वारंट लेकर आना चाहिए था. वे कम्प्यूटर की  हार्ड डिस्क और पेन ड्राइव भी ले गए जिसे बाद में वापस करने की बात कही.
प्रोफ़ेसर हनी बाबू का कहना है कि वे गलत नहीं हैं तो क्यों डरें. इस छापेमारी में नोएडा पुलिस कि भूमिका के बारे में  एक एडवाइजरी जारी कर बताया कि पुणे क्राइम ब्रांच के सहायक पुलिस आयुक्त शिवाजी पवार अपनी टीम के साथ नोएडा के 49 थाने पर आए और उन्होंने बताया कि वे पुणे के विश्रामबाग पुलिस थाने में दर्ज एल्गार परिषद से संबंधित मामले के आईओ हैं. उन्हें नोएडा के सेक्टर 78 में रहने वाले प्रोफ़ेसर हनी बाबू से पूछताछ करनी था. इसके लिए उन्हें लोकल पुलिस की मदद चाहिए थी. एसएसपी के आदेश पर उन्हें पुलिस मुहैया कराई गई.